《送李侯朝散还任一首》
宋代·刘弇

西山阅今昔，章水弄清泚。云陴插天半，滕阁中隐起。

青鸳千万家，湖光豁如洗。钟陵一都会，信亦非偶尔。

君来无几何，所得已倍蓰。笑谈送白日，慷慨拾遐轨。

成诗殆百篇，天籁落凡耳。秋摽拔孤峰，阴胆掉百鬼。

顾我佁儗人，晚乃识君子。未漫祢生刺，先倒蔡公屣。

清扬舞眉间，秀语屑琼蕊。囊间锥立见，公今无乃是。

柰何迫归欤，笑把吴云指。六月江南天，烦抱剧含滓。

轻篙下鲵浪，画槊摇翚尾。高怀傲匡庐，醉眼宽彭蠡。

山长楚甸转，駃席抉空紫。珠玑纷满箧，银钩赫蹄纸。

野蔌饶掇英，水豢足缗鲤。人生不知他，安与乐而已。

行行勿滞淫，吴中古来美。一官虽翕翼，焉往不为仕。

洞庭五湖间，明月清可跐。盐豉誇未下，莼羹贵千里。

由来张翰兴，今复见松水。吴儿洗眼看，吾岂倦游士。

九月秋风高，缇骑迎携李。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。